Într-o conferinţă de presă surpriză, primarul Ilie Bolojan a prezentat, marţi, detalii despre proiectele de mobilitate ale oraşului, precizând că noua linie de tramvai care va lega Calea Aradului şi Depoul OTL va fi finalizată în toamna anului viitor sau, cel târziu, în primăvara anului 2019, că în toamnă vor începe lucrările la un nou pod peste Crişul Repede şi că se pregăteşte ridicarea unui alt pasaj suprateran peste centură, în zona Cimitirului Rulikowski, pentru asigura accesul la noua piaţă de vechituri şi la Parcul Industrial II.

Edilul a susţinut conferinţa fără să o anunţe în prealabil, profitând de faptul că jurnaliştii se aflau, marţi dimineaţă, în sala mică a Primăriei pentru o conferinţă de presă legată de Street Food Festival, care astfel a fost amânată cu o jumătate de oră.

Linia de tramvai, în linie dreaptă

Bolojan a vorbit despre proiectele incluse în Planul de Mobilitate Urbană al Oradiei, care va fi votat pe 25 mai, într-o şedinţă ordinară de Consiliu Local, spunând că aprobarea acestui document este vitală pentru accesarea de fonduri europene în acest ciclu de finanţare.

Despre extinderea liniilor de tramvai din oraş cu una nouă care va lega Calea Aradului de Depoul OTL, edilul a spus că licitaţia a fost publicată în SEAP şi, pe 9 iunie, este termenul limită pentru depunerea ofertelor. "Estimăm că, în două luni, o vom adjudeca, iar în septembrie vom putea semna contracul şi începe lucrările, care includ şi 45 de zile de proiectare. Ele vor fi finalizate cel mai probabil în toamna anului viitor, cel mai târziu în primăvara anului 2019", a spus Ilie Bolojan.

Până la începerea lucrărilor, municipalitatea mai trebuie să preia câteva terenuri de lângă Universitatea din Oradea şi de lângă Inspectoratul de Jandarmi, aflate acum în proprietatea Ministerului Educaţiei, respectiv Ministerului de Interne.

Totodată, în perioada următoare, municipalitatea va lucra şi la pregătirea documentaţiei pentru lărgirea podului de peste Peţa din vecinătatea Universităţii, astfel încât lucrările să poată începe în această toamnă. "În primăvara anului viitor podul va fi lărgit, va avea piste de biciclete, trotuare şi posibilitatea de se vira stânga şi dreapta acolo", a precizat edilul.

Noi drumuri şi poduri

Despre noul pod peste Crişul Repede, numit Podul Centenarului, care va fi construit în locul celui pietonal de lângă fostul Centru de Calcul, primarul a spus că se pregăteşte licitaţia şi "în toamnă vor începe lucrările".

În aceeaşi conferinţă, edilul a vorbit despre proiectul referitor la amenajarea unei şosele de legătură între strada Bihorului şi giraţia de la Real Episcopia.

"Avem studiul de fezabilitate, vom publica în luna iunie licitaţia şi lucrările vor începe în toamnă. Acolo mai avem nevoie de o descărcare arheologică şi un aviz de la Compania de Drumuri şi Autostrăzi întrucât acest drum se leagă de DN19", a spus Bolojan.

Pasaj subteran, la Dacia

Tot marţi, edilul a vorbit despre două proiecte menite să îmbunătăţească traficul pe axa Nufărul – Gară. Este vorba despre construirea unui pasaj rutier subteran care să lege Aleea Ştrandului de Parcul Traian. "Ne propunem să aprobăm indicatorii în luna august şi să derulăm licitaţia în toamnă, astfel încât la primăvară să înceapă lucrările. Va fi o lucrare complicată, făcută sub trafic", a spus Bolojan.

De asemenea, în viitor, municipalitatea îşi propune să consolideze Podul Dacia şi să-l lărgească la şase benzi de circulaţie. "În aceste zile se lucrează la o expertiză a podului din care să rezulte soluţiile pentru lărgire şi consolidare. Aici nu ne grăbim pentru că această lucrare va trebui începută în primăvara anului 2019, astfel încât să fie decalată faţă de lucrările de la pasajul subteran din aceeaşi zonă, pentru a nu încurca prea mult traficul", a adăugat edilul.

Un nou pasaj suprateran pe centură

Municipalitatea a decis să construiască şi un alt pasaj suprateran peste centura oraşului. "Va fi realizat la intersecţia dintre strada Universităţii şi centură, în zona Cimitirului Rulikowski. Acest pasaj este necesar pentru fluidizarea circulaţiei pe centură, ştiţi că în curba de acolo sunt accidente. Pe de altă parte, odată cu mutarea pieţei de vechituri pe noul amplasament, deci dincolo de centură, va fi o problemă legată de accesul în zona respectivă şi în zona Parcului Industrial, inclusiv partea de acces pietonal", a spus Ilie Bolojan.

Potrivit edilului, după finalizarea pasajului suprateran, pe sub acesta pietonii vor putea trece spre noua piaţă Ocska pe o trecere semaforizată. "Trebuie să vedem cum vom finanţa această lucrare. Tot până în toamnă trebuie să preluăm terenul de la Compania de Drumuri", a precizat acesta.

De asemenea, potrivit lui Bolojan, în următoarele zile se va decide care dintre cele două pasaje subterane, cel dinspre Parcul 1 Decembrie spre Catedrala Ortodoxă, respectiv cel de lângă Piaţa Mare, va fi construit cu prioritate.

"Partea de circulaţie, de mobilitate, este vitală pentru voi. Blocarea unui oraş se face atunci când factorii dezvoltării sunt doborâţi de efectele urbanizării accelerate, adică creşterea preţurilor la locuinţe şi chirii şi congestia în trafic. Pentru a evita aceste două neajunsuri lucrăm la proiectele de încurajare a construcţiei de locuinţe în Oradea precum şi la rezolvarea acestor probleme de congestie în aşa fel încât să evităm problemele altor oraşe din România şi din vestul Europei", a subliniat edilul.